Bestellings stroom in vir sesjarige se eerste boekMaya Enslin met die gedrukte eksemplare van haar boekie, ‘Die verlore teddie’. (Foto: Verskaf) Maya Enslin, die sesjarige skrywertjie van Kaapstad, se eerste kinderboekie, Die verlore teddie, het reeds soveel belangstelling uitgelok dat sy met 300 bestellings én ŉ illustreerder kan spog. Só vertel Maya se pa, Stefan Enslin, die bekende draaiboekskrywer en rolprentmaker van flieks soos Nul is nie niks nie, Strikdas en Liewe Kersfeesvader, oor sy dogtertjie se eerste skrywerspoging. Klein Maya moes vinnig ŉ plan beraam om geld vir ŉ Lego-blokkiestel, wat haar oë in die winkelsentrum laat blink het, in die hande te kry. Sy het blitsvinnig haar storievertellersgene daarvoor ingespan en ŉ kinderboekie van ses bladsye het die lig gesien. “Ek het aanvanklik sommer die prentjies vir die boekie van die internet af gekry en die boekies op die drukker by die huis gedruk, want dit was veronderstel om net ŉ klein projekkie te wees wat vir haar ŉ paar rand kon inbring vir die Lego-stel,” vertel Enslin aan Maroela Media. “Nadat ek ŉ grap op my Facebook-blad gemaak het dat mense bestellings vir die boekie kan plaas en die media oor die boekie begin berig het, het die bestellings begin inrol, soveel so dat ek en my vrou, Louise, genoop is om kwotasies by drukkers te kry om die boekie vir ons te druk.” Die nuwe voorblad van ‘Die verlore teddie’, soos geïllustreer deur Simon Venter. (Foto: Verskaf) Hy vertel dat ŉ privaat persoon hom gekontak het en aangebied het om die koste vir die druk van die boekie sowel as ŉ gedeelte van die koerierkoste te dek. “Dit was oorweldigend. Ons het toe besluit om slegs 300 boekies vir eers te druk sodat ons die boekies steeds teen slegs R5 elk kan verkoop,” sê Enslin. Dié 300 boekies is deur onder meer boekwinkels en biblioteke bestel. “Ons moes toe noodgedwonge die prentjies in die boek verander, omdat die internetprentjies kopiereg op het. My kollega, Jacques Venter, se negejarige seun is verskriklik kreatief en ons het hom genader om al die prentjies in die boek vir ons te illustreer.” Dié negejarige, Simon Venter, verdien nou R2 vir elke boekie wat Maya verkoop. Simon en Maya het ook besluit om voortaan saam te werk aan nog boekies wat sy beoog om te skryf. Hy vertel Maya het reeds ŉ volgende boekie in die pyplyn, wat handel oor ŉ perdjie met ŉ ouer boetie en sussie wat nie met hom wil speel nie. Dié perdjie gewaar ŉ eensame donkie wat ook nie maats het nie, en bevriend hom dan en later speel die eendjies en ander plaasdiere ook saam. “Vir haar is dit net ŉ storie, maar ek sien soveel meer waarde daarin. Dit vertel die storie van verdraagsaamheid en vriendskap en as ons almal mekaar net kan aanvaar, ons ŉ baie gelukkiger plaas sal hê op die einde van die dag,” sê Enslin. “Ek probeer nou kyk of ek ŉ uitgewer vir die tweetjies kan kry, maar in dié stadium lyk dit of ons net eers self die boekies gaan probeer druk en verkoop. Die koste per boekie sal uiteindelik meer moet raak, maar vir nou is dit steeds net R5.” Maya Enslin met die eerste weergawe van haar kinderboekie, ‘Die verlore teddie’. (Foto: Verskaf) Hy voeg by dat Maya glad nie die omvang verstaan van die impak wat Die verlore teddie reeds het nie. “Sy het nog steeds nie haar Lego-stel nie, omdat die spesifieke een wat sy wou hê reeds uitverkoop is. Sy kom wel agter dat, met die geld wat sy nou met die boekies verdien, haar opsies vir dit wat sy kan aankoop soveel groter is. Ek hou daarvan dat sy besef sy kan nou groter dink.” Maya het ook reeds oor Die verlore teddie op Radio Tygerberg se Boekrak-program gesels en voer ook binnekort ŉ onderhoud met GrootFM se Die Groot Ontbyt-program. “Ek het aan haar verduidelik sy gaan daardie dag ŉ bietjie laat wees vir skool. Sy wou egter net by my weet of sy nog steeds betyds gaan wees vir pouse,” lag hy.